Flokkur Angelu Merkel fékk slæma útreið í tvennum kosningum til ríkisþinga. Úrslitin eru talin gefa vísbendingar um niðurstöðuna í kosningum til sambandsþingsins í haust.
Kristilegir demókratar, flokkur Angelu Merkel Þýskalandskanslara, fengu slæma útreið í kosningum til tveggja ríkisþinga í gær. Talið er að úrslitin gefi vísbendingu um niðurstöðuna í kosningum til sambandsþingsins í haust og mögulega verði Kristilegir utan stjórnar á næsta kjörtímabili.
Gengið var til atkvæða í tveimur sambandsríkjum í suðuvesturlhuta Þýskalands, Baden-Württemberg og Rheinland-Pfalz. Kristilegir demókratar hafa notið mikils fylgis í báðum, en í gær snerist dæmið við. Flokkur græningja fékk flest atkvæði í Banden-Württemberg, og Jafnaðarmenn héldu sínu í Rheinland-Pfalz. Þýskir fjölmiðlar sögðu í gærkvöld að Kristilegir væru að fá sína verstu útreið í ríkjunum í sögu sinni.
Angela Merkel ætlar að láta af kanslaraembættinu í haust eftir sextán ára setu. Hún nýtur mikilla vinsælda, en þær skila sér ekki til flokks hennar. Það er einkum rakið til þess hve seint gengur að bólusetja við COVID-19 og harðra aðgerða til að koma í veg fyrir útbreiðslu veirunnar.
Olaf Scholz, leiðtogi Jafnaðarmanna og kanslaraefni þeirra, fagnar niðurstöðu kosninganna í gær. Þau gefi fyrirheit um að Kristilegir demókratar og systurflokkurinn í Bæjaralandi verði ekki í stjórn á næsta kjörtímabili, heldur til dæmis Jafnaðarmenn, Græningjar og Frjálsir demókratar.
Flokkur Angelu Merkel fékk slæma útreið í tvennum kosningum til ríkisþinga í gær. Úrslitin eru talin gefa vísbendingar um niðurstöðuna í kosningum til sambandsþingsins í haust.